GiliGold/VAD_KnessetCorpus huggingface dataset:
חנין זועבי: כן, אבל אתה לא יכול לדבר על גידול במאות אלפי משרות של נשים וגברים ערבים, ורק לדבר על מציאת פתרון מחוץ למגזר.
חנין זועבי: וזה מה שמדאיג אותי מהדיבורים של שרון.
חנין זועבי: היעדים - להכפיל את מספר הנשים הערביות העובדות.
חנין זועבי: היעדים הם נפלאים ושאפתנים, אבל להתמקד, וזה היה הדיון בישיבה הראשונה.
חנין זועבי: להתמקד בפיתרון של מציאת עבודה מחוץ ליישובים הערבים.
חנין זועבי: זה לא לפתח את האזור.
חנין זועבי: זה לא לפתח את היישובים הערביים עצמם.
חנין זועבי: זה להמציא פתרונות פרטניים ואישיים לערבים מחוץ ליישובים שלהם, אז לא פיתחת.
חנין זועבי: קודם כל אתה לא תרמת בפיתוח האזור ואתה גם כן לא תרמת למציאת פתרון ארוך טווח.
חנין זועבי: אתה ממציא רק פתרונות לאנשים ולא לאזור.
שטרית: אבל ---
אמנון כהן: נעשה את זה ככה, אנחנו ניתן לכולם לדבר, בסוף תענה.
אמנון כהן: תרשום לך בנייר.
חנין זועבי: למצוא עבודה ל-200,000 או יותר, ל-250,000 איש, גם נשים, גם גברים במגזר הערבי, ואתה אומר שהחזון שלך הוא למצוא עבודה מחוץ לכפרים.
חנין זועבי: אני חושבת שזה מאד מדאיג, כי אתה לא רוצה, קודם כל אתה לא מפתח את האזור, וזה גם כן לא פתרון יעיל.
חנין זועבי: אני לא כל כך מבינה בתיאוריות כלכליות, ויש לי את הנתונים של המ.מ.מ., אבל פה יש גם אנשים שהם מומחים בנושא.
חנין זועבי: אבל שרון, כאשר אתה אומר שהפתרון הוא בהכשרה או בהשמה ולא בפיתוח מקומות עבודה ---
שרון קדמי: לא אמרתי את זה.
שרון קדמי: אמרתי זה גם.
חנין זועבי: כי אתה אומר אין היצע בחברה הערבית, אז צריכים, ואני ככה ציטטתי ---
שרון קדמי: אין היצע של מקומות עבודה.
חנין זועבי: ואין היצע של מקומות עבודה בחברה הערבית, אז אנחנו צריכים לפתח, לצאת החוצה ולחפש ---
שרון קדמי: מה זה לצאת החוצה?
שרון קדמי: אתה נותן לי להשיב עכשיו, ברשותך?
אמנון כהן: אני רציתי לעשות סיבוב של כמה אנשים ביחד ואתם תשיבו אחר כך.
שרון קדמי: בסדר, אני אשיב לזה.
חנין זועבי: אני חושבת שהבעיה הכי מרכזית - שאין מקומות עבודה במגזר הערבי.
אמנון כהן: נכון, התייחסנו לזה.
אמנון כהן: שלמה וקס בבקשה, גם אתה, בבקשה ידידי, ואתם תענו לכל הסבב אחר כך.
שלמה וקס: אנחנו מדברים על להביא, אתה מדבר אדוני יושב הראש, להביא חברות היי-טק לפריפריה או דברים כאלה.
שלמה וקס: איגוד תעשיות אלקטרוניקה.
שלמה וקס: להביא לשם מפעלי היי-טק או דברים כאלה.
שלמה וקס: אמרתי כבר תוך כדי הדברים בהתחלה, היום לצערי ייצור כמעט ואיננו, ואני לא רואה היי-טק להביא ייצור לפריפריה.
שלמה וקס: זה לא ההיי-טק כמשמעו.
שלמה וקס: זה לא פרוביג'נס שנמכרה אתמול ב-350 מיליון דולר לברודקו.
שלמה וקס: אנחנו צריכים כוח אדם, וחלק מההיי-טק זה יזמות של אותם מהנדסים, אותו דני שחר שמכר אתמול את החברה ב-350 מיליון, התחיל בעצמו, בלי סיוע של המדינה, בלי שום דבר, באיזה שהוא רעיון שקידם אותו.
שלמה וקס: זה מה קדם למה – הביצה או התרנגולת.
שלמה וקס: אנחנו עושים היום במישור אחר לחלוטין, גם כן מתקשר לפריפריה הגיאוגרפית והסוציו אקונומית, אופקים להיי-טק.
שלמה וקס: שאנחנו לוקחים בחורים, בוגרי צבא אמנם, שלא עושים, אין להם הכשרה ולא שום דבר, ואנחנו מכניסים אותם במסלול כדי שיסיימו טכניון.
שלמה וקס: אנחנו משוועים לכוח אדם.
שלמה וקס: טכניון ומוסדות להשכלה גבוהה.
שלמה וקס: אז צריך להכשיר אותם במקצועות.
שלמה וקס: יש כאן את הפרויקט של כמה חברות תוכנה, התחילה עם זה מטריקס במודיעין ששנדי מכירה.
שלמה וקס: אז זו בעיה.
שלמה וקס: זה לא יעזור שום דבר, חברת הכנסת.
שלמה וקס: יצטרכו לצאת מהכפרים.
שלמה וקס: זה לא יכול לקום בתוך הכפר.
שלמה וקס: זה יכול לקום אולי במרכזים.
שלמה וקס: יש בנצרת פעילות יוצאת מן הכלל של יוזמה של בית תוכנה, שעושה עבודה נפלאה וגדל וגדל.
שלמה וקס: ואנחנו בעד לשלב גם את אנשי המגזר הערבי, האקדמאיים שבהם, בתוך התעשייה הזאת, ואנחנו מעודדים את זה.
שלמה וקס: תעשייה קמה איפה שיש את כוח האדם.
שלמה וקס: התעשייה הזאת זה לא מה שאנחנו הכרנו פעם, מכונות או דברים כאלה.
שלמה וקס: לוקחים עכשיו אולם, מניחים רשת מחשבים, מניחים כמה PC ורשת וסרברים, והם מתחילים לפתח.
שלמה וקס: זאת התעשייה.
שלמה וקס: ולכן, צריך להתייחס לזה בצורה אחרת.
שלמה וקס: זה לא יכול להיות בג'ת או בערבא או דווקא בבני ברק.
שלמה וקס: וגם הקהילה החרדית תצטרך לצאת מתוך עצמה.
שלמה וקס: אז הבנות החרדיות יכולות להיות במודיעין בעבודה מרחוק.
שלמה וקס: זה לא עבודה עדיין של ההיי-טק.
שלמה וקס: זאת לא עבודה של היי-טק.
שלמה וקס: זה עדיין לא פיתוח, זה עדיין QA.
שלמה וקס: העבודה המרכזית נעשית בתל אביב ובירושלים ובחיפה, במרכזים, איפה שיש את כוח האדם.
שלמה וקס: ועכשיו יש יוזמה ברוכה, ECI מנסה לגייס ו-EMC מנסה לגייס בבאר שבע.
שרון קדמי: גם ECI.
חנין זועבי: מה עם הקמת אזורי תעשייה אזוריים?
שרון קדמי: כבר אני עונה.
שרון קדמי: הרמת לי להנחתה.
אמנון כהן: סיימת, שלמה?
שלמה וקס: ודבר אחרון, אני מוכרח להביע את דעתי כאזרח במדינת ישראל וכאחד שתרם כמה שנים במדינה הזאת בכמה מסלולים.
שלמה וקס: רבותיי, בואו תוציאו למגזר החרדי יותר ללמוד לימודים אקדמאיים ושישתלבו במגזר העבודה.
שלמה וקס: אנחנו, אני באוהלה של תורה מאה אחוז, השאלה מה הכמות.
שלמה וקס: אני צריך את הכמות הזאת, ויש שם ---
אמנון כהן: אבל לא מוצאים עבודה.
שלמה וקס: ויש שם איכויות, רק רגע.
אמנון כהן: יש כמות שלא מוצאים עבודה.
אמנון כהן: קודם כל תקלוט אותם, שנוכל להגיד להם הנה, התחילו לעבוד.
אמנון כהן: לא יתוסכל, 4 שנים לומד, בסוף מחפש.
שלמה וקס: אדוני יושב הראש ---
אמנון כהן: זה דמגוגיה מה שאתה אומר עכשיו.
שלמה וקס: אני לא אומר דמגוגיה.
אמנון כהן: אני אגיד לך – כי יש כאלה, זה תהליך, אי אפשר להגיד היום תסגור.
אמנון כהן: אז אני אומר, קודם כל תשלב את אלה שסיימו, גם במגזר הערבי שמסתובבים אלפי אקדמאיים שלא השתלבו.
אמנון כהן: היום כבר אלפי חרדים שלא השתלבו בגלל חזותם.
חנין זועבי: 49% המובטלות הערביות האקדמאיות.
חנין זועבי: 49%.
חנין זועבי: אז יש יותר מדי אקדמאיות.
שלמה וקס: רק רגע, השאלה, עוד הפעם, כשבאים ואומרים אקדמאיים, מאיזה מקצועות?
שלמה וקס: אני מייצג את תעשיית ההיי-טק.
שלמה וקס: אנחנו מחפשים מהנדסים ---
אמנון כהן: אז נעשה הסבה מקצועית, נעשה במדינה הסבה מקצועית, כמו שהוא אמר.
אמנון כהן: אני לוקח אקדמאי, מלמד אותו כרגע הצורך שלך במהנדס, אז תסב.
שלמה וקס: לעשות מהנדס זה לא הסבה.
שלמה וקס: זה לימודי בסיס.
אמנון כהן: בסדר, אז אני אומר.
אמנון כהן: בסדר, תודה.
אמנון כהן: אנחנו רוצים לשמור את אמיר זועבי, בבקשה.
אמנון כהן: תציג את עצמך שאנחנו נדע.
אמיר זועבי: אמיר זועבי, כלכלן וותיק במגזר.
אמיר זועבי: למעשה, כמובן זה לא השקף הראשון ולא השקף האחרון שאנחנו נראה.
אמיר זועבי: גם יש הרבה סטטיסטיקות.
אמיר זועבי: מה שאני ראיתי היום, אתה מנית היטב את הבעיות והחסמים.
אמיר זועבי: מצד שני פתרונות שאינם מקבילים לבעיות.
שרון קדמי: למה?
אמיר זועבי: תיכף אני אסביר לך.
אמיר זועבי: דיברת על היצע העבודה, דיברת על ייצור.
אמיר זועבי: אני לא יכול לדרוש מכלכלה לא מפותחת להתחיל לייצא.
אמיר זועבי: קודם כל היא לא התחילה לייצר במיקום הגיאוגרפי שלה.
אמיר זועבי: איך היא תצא החוצה?
אמיר זועבי: דבר ראשון.
אמיר זועבי: דבר שני, גם את החסם פה, אז אני מסתכל על מסלול עידוד התעסוקה.
אמיר זועבי: זה מסלול טוב, אבל אם אין היצע של תעסוקה, אז מה המסלול הזה יעזור לי?
אמיר זועבי: זו דוגמא טובה לעניין הזה.
אמיר זועבי: גם כל התמיכות של הייצוא, יש תוכנית תבל, יש מעט מאד עסקים כפי שאמרת, שהצליחו לייצא.
אמיר זועבי: לצערי רובם בתחום המזון.
אמיר זועבי: אני לא קורא לזה ייצוא.
אמיר זועבי: זה קשה להיות בחוץ עם התעשיות האלו, וההצלחות הן די זעומות בתחום הזה.
אמיר זועבי: מה שחסר הוא, וכל התוכניות קיימות, כל הזמן רצות, כל הזמן משכללים תוכניות חדשות.
אמיר זועבי: אבל השינוי האמיתי עדיין לא הרגשנו בתוך המגזר.
אמיר זועבי: וגם המדינה לא מרגישה.
אמיר זועבי: אני לא רוצה להתייחס למגזר כאילו הוא ישות נפרדת בפני עצמה.
אמיר זועבי: הוא חי בתוך מדינת ישראל.
אמיר זועבי: מה שחל על המדינה, חל עליו.
אמיר זועבי: מה שאני אומר, שהפתרון של הגדלת ההיצע התעסוקתי, היות והכלכלה החזקה נמצאת במגזר היהודי, ויש לנו את הקושי, את הקשיים שמנינו עכשיו פה, בנייר הזה, בשקף הזה, של ניידות, חוסר ניידות.
אמיר זועבי: אז אפשר לפתח אזורי תעשייה אזוריים, וגם להכריח מפעלי עוגן.
אמיר זועבי: לא חייב להיות היי-טק.
אמיר זועבי: אני רוצה את הלאו-טייק דווקא.
אמיר זועבי: לא צריך היי-טק.
שרון קדמי: גם היום לאו טיק זה היי-טיק.
אמיר זועבי: גם לאו טייק זה היי-טק.
אמיר זועבי: יש המון תעשיות.
אמיר זועבי: זה לא צריך רק לסגור את העיניים בכיוון אחד להסתכל ולראות היי-טק.
אמיר זועבי: אז אפשר לפתח אזורי תעשייה אזוריים, למשוך אליהם מפעלי עוגן.
אמיר זועבי: עכשיו, איך מושכים מפעל עוגן?
אמיר זועבי: זה גם להכריח.
אמיר זועבי: אתן דוגמא ספציפית מאד.
אמיר זועבי: ניקח לדוגמא את סנו.
אמיר זועבי: סנו, מפעל פשוט.
אמיר זועבי: לדעתי לא צריך הרבה מיומנות על מנת לעבוד במפעל כזה.
אמיר זועבי: מצד שני יש המון אבטלה בקרב נשים וגם בקרב גברים במגזר הערבי.
אמיר זועבי: אם אני אבוא למפעל כזה כתמ"ת, כמשרד ממשלתי, אני אגיד לאדוני – אתה הגשת תוכניות, אתה רוצה להתפתח?
אמיר זועבי: בוא תתפתח לא באזור המרכז, בוא תפתח את עצמך באזור הצפון.
אמיר זועבי: צריך לעשות פעילות גם של יחסי ציבור מול המפעילים האלה.
אמיר זועבי: לא רק להגיד יש לנו תוכניות בואו תהנו מהתוכניות האלה.
אמיר זועבי: הם לא יבואו לבד בלי יד מכוונת שתפעל ותכריח את המפעלים האלה לבנות ולהשקיע בצפון או בכל ריכוזי אוכלוסייה שהיא מוכת אבטלה, הם לא יעשו את זה, והם לא בגלל כוונות לא טובות שלהם.
אמיר זועבי: הם לא יודעים.
אמיר זועבי: אז צריך לבוא, רבותיי.
אמיר זועבי: עבודת יחסי ציבור למפעל – בוא תפתח את עצמך, אנחנו ניתן לך הטבות יותר משאתה חלמת עליהם.
אמיר זועבי: רק תפתח את עצמך שם.
אמיר זועבי: וכך, אתה צריך לפזר את העושר במדינה, לא רק לרכז אותו בתוך האזור.
אמיר זועבי: יהיה זה מפעל רגיל, מפעל לאו טייק, מפעל היי-טק, זה היינו הך.
אמיר זועבי: צריך לפתח אזורים כאלה ולנצל את אי ניצול כוח העבודה הרדום הנמצא בפריפיה.
אמנון כהן: נציג האוצר, תגיד משפט.
רן רידניק: טוב, אז אני אגיד חמישה.
אמנון כהן: כמה אתה מגדיל את התקציב לטובת העניין.
רן רידניק: אני לא בטוח שתקציב כאן זו הבעיה.
שרון קדמי: אני יכול להגיד משהו והוא לא שומע, במשרד התמ"ת אין הרבה בעיות תקציב.
אמנון כהן: היו לכם שרים מוכשרים.
שרון קדמי: אומר, אמיתי.
שלמה וקס: המדען, המדען.
שלמה וקס: שרון, המדען כבר נגמר.
שרון קדמי: זולת המדען שנגמר בעוד חודשיים.
רן רידניק: שוב, אני אגיד בקצרה.
רן רידניק: מנכ"ל משרד התמ"ת היטיב לתאר ממני את החשיבות שמייחסת הממשלה לעידוד התעסוקה, ואני אומר את זה לא בלשון מליצית, באמת.
רן רידניק: מלבד הצעדים ששרון תיאר ותיאר בפרוטרוט, הייתי מוסיף ארבעה צעדים ממשלתיים, צעדי מקרו – אחד זה מס הכנסה שלילי בפרישה ארצית, זה משהו כמו 600 מיליון שקלים פרישה ארצית, וזה בדיוק לאוכלוסיות מעוטות השתתפות שרק מתחילות להיכנס לשוק העבודה.
רן רידניק: זה כלי, אם עושים לו שיווק טוב, זה כלי חשוב.
רן רידניק: השני זה מעונות יום.
רן רידניק: הייתה הגדלה של כ-300 מיליון שקלים לתקציב האגף למעונות יום בשנת 2011 וזה גם כלי עיקרי, 320 מיליון.
שרון קדמי: יותר.
שרון קדמי: פלוס היה הסכם קואליציוני, מעל חצי מיליארד.
אמנון כהן: טוב שיש את הקואליציה.
רן רידניק: בשנה שעברה, 300.
רן רידניק: השלישי, זה כמו שדיברנו בקצרה, התוכנית לשילוב המגזר החרדי – גברים חרדים בשירות אזרחי וצבאי, הגדלה מהותית של המערך.
רן רידניק: גם בניית מסלולים ייעודיים בשירות אזרחי ---
אמנון כהן: על זה נעשה דיון נפרד.
רן רידניק: אבל זה עולם שלם שגם מוכוון תעסוקה, ורביעי – השכלה גבוהה.
רן רידניק: תוכנית הות"ת האחרונה, 5 שנים, יש הגדלה של מכסות ייעודיות לחברה הערבית ולחברה החרדית.
רן רידניק: 10,000 מכסות ייעודיות, זה כמות מהותית, זה שינוי מהותי.
רן רידניק: זה גם צעד מקרו שאנחנו רואים בו חשיבות רבה.
אמנון כהן: גם מר סעיד רצה לדבר, בבקשה.
סעיד סאלם: אני לא הופתעתי מהנתונים הסטטיסטיים.
אמנון כהן: אתה יכול לברך עליהם גם, אם זה טוב.
סעיד סאלם: אני לא מברך עליהם.
סעיד סאלם: אני לא הופתעתי, אבל לא מברך עליהם.
סעיד סאלם: אני יועץ כלכלי מנצרת.
סעיד סאלם: לדעתי, המגזר שלנו סובל משתי בעיות.
סעיד סאלם: בעיה אחת, חוסר תעסוקה בעיה שנייה - הכנסה, רמת שכר.
סעיד סאלם: יש לנו עודף באקדמאיים, למי שלא יודע.
סעיד סאלם: אבל האקדמאיים לא מוצאים מקומות עבודה והסיבות הן ידועות.
סעיד סאלם: המרחק, המדיניות הממשלתית, מעון היום שלא מיטיב לנשים, ועוד סיבות אחרות.
סעיד סאלם: לדעתי, מדינה שרוצה לפתח אסטרטגיה טובה להילחם באבטלה – היא צריכה לדאוג לחלוקה שוויונית למשאביה.
סעיד סאלם: היא צריכה לדאוג שכל מגזר יקבל את כל מה שמגיע לו.
סעיד סאלם: וזה מתחיל גם מתפקידים ממשלתיים שהם כמעט, כל אחד מאיתנו יודע, למרות שאתם לא התייחסתם לאחוז הזה, שרוב המשרדים הממשלתיים והחברות הממשלתיות וחברות הביטוח והבנקים – אחוז התעסוקה של הערבים ושל החרדים – הוא מאד נמוך.
סעיד סאלם: ויש המון אקדמאיים מוכשרים מהמגזר הערבי.
סעיד סאלם: כשמדברים על היי-טק, זה לא מספיק שנקבל תוכנית א' או תוכנית ב' לתמוך בכמה יוזמות פרטיות על מנת להקים גרעין.
סעיד סאלם: זה טוב להקים גרעין, אבל צריכים לבנות תשתית.
סעיד סאלם: תשתית היי-טק לא קיימת במגזר הערבי.
סעיד סאלם: הן ברמת המועצות המקומיות והן ברמת משרד התמ"ת וכל שאר המשרדים.
סעיד סאלם: אתה לא יכול להתבסס על יוזמה פרטית של אדם א' או אדם ב'.
שרון קדמי: מה זה תשתית?
סעיד סאלם: תשתית זה אזורי תעשייה, זה מקומות עבודה, זה קשר עם העולם החיצוני, זה תוכניות שיווק, זה עידוד ותמיכה בתוכניות שיווק.
סעיד סאלם: ועכשיו אני אעבור לנושא הייצוא.
סעיד סאלם: אדוני דיבר על נושא מאד קרוב לליבי ואני מאד קשור אליו.
סעיד סאלם: ייצוא אדוני, זו מילה גדולה.
סעיד סאלם: לא סתם אומרים ייצוא.
סעיד סאלם: אתה צריך הרבה מאד משאבים שלא תלויים בעסק עצמו, על מנת להיות מועמד לייצוא.
סעיד סאלם: וזה לא מתאפשר למגזר הערבי לצערי הרב.
סעיד סאלם: וכאן, התפקיד שלך אדוני, לבדוק למה זה לא מגיע, מדוע זה לא מגיע, ובאיזו צורה ניתן להחדיר אותו למגזר הערבי.
סעיד סאלם: ואז תראה שהמגזר הערבי יכול לעמוד בזה בכבוד רב, לא פחות מכל מגזר אחר.
סעיד סאלם: כי יש לנו המון אנשים מוכשרים.
אמנון כהן: אנחנו ניתן אפשרות להתייחסויות.
שרון קדמי: אני אשמח.
חנין זועבי: אולי הערה, ככה שגם מנכ"ל התמ"ת יתייחס אליה.
חנין זועבי: בקשר לתוכנית למעונות יום.
חנין זועבי: תמיד משרדי הממשלה מקפידים להתייחס לתקציב במונחים של כמה משקיעים, אבל לא כמה מנצלים.
חנין זועבי: בסופו של דבר כמה מנוצל וכמה ינוצל מהתקציב הזה של מעונות יום לחרדים ולערבים, אני אגיד לך – פחות מ-10% ואני אתן לך מספרים.
חנין זועבי: כי בוועדה למעמד האישה אנחנו עוקבים אחרי התוכניות האלה ---
אמנון כהן: את מתכוונת למעונות יום?
חנין זועבי: כן, מעונות יום.
אמנון כהן: זאת אומרת מתקצבים X סכום ולא ---
חנין זועבי: נכון, מתקצבים הרבה, אבל בסופו של דבר כמה ניגשו.
חנין זועבי: כמה רשויות מקומיות ערביות ניגשו לתוכנית של ---
שרון קדמי: היא מדברת על הבינוי.
אמנון כהן: על הבינוי את מדברת?
חנין זועבי: גם הבינוי, גם יש שיפוץ, יש השכרה, יש שלושה מבחני תמיכות.
חנין זועבי: יש שיפוץ ויש בינוי ויש ההשכרה.
חנין זועבי: להשכרה ושיפוץ – שלוש רשויות מקומיות ערביות ניגשו, לאף אחד, כולם לא התקבלו, או בגלל בעיות בטפסים או בגלל שאין להם, התנאים של מבחני התמיכה לא מתאימים למקומות הערבים.
שינדי באבד: את מדברת על עכשיו?
שינדי באבד: אבל עכשיו עוד לא הגישו דו"חות.
חנין זועבי: כן, כן, בטח הגישו.
שרון קדמי: חברת הכנסת צודקת לגבי השכירות.
חנין זועבי: השיפוץ והשכרה כן הגישו.
חנין זועבי: עכשיו, העניין של בניית מעונות, אני אגיד לך – אף רשות מקומית לא תגיש לך, בגלל שאין קרקעות.
חנין זועבי: אף רשות מקומית לא תגיש לך, לא תגיד לך אני רוצה תקציב לבניית מעונות יום.
חנין זועבי: היא תגיד לך תן לי את הקרקע, אין לנו קרקע לבנות.
אמנון כהן: כי על הקרקע בנו בית במקום שיבנו מעון?
חנין זועבי: בית גם בנו בלי רישיון כי אין היתרים.
אמנון כהן: כן, על הקרקע של המעון בנו בית בלי רישיון.
חנין זועבי: הקרקע שלהם לא מתירה, אז חבר הכנסת ---
אמנון כהן: אה, חשבתי.
חנין זועבי: אל תיכנס לעניין הזה.
אמנון כהן: לא, אני רמלאי, אז יש לנו שם מקום שרוצים לשים טיפת חלב ומישהו בנה וילה בשטח.
אמנון כהן: אני אומר, טיפת חלב, לילדים.
שרון קדמי: שיעשה שימוש חורג – ותהיה לו טיפת חלב.
חנין זועבי: 48% מהערים והכפרים הערבים אין להם תוכניות מתאר עד עכשיו, אז בוא לא ניכנס לאזור הזה.
אמנון כהן: טוב, זה דיון עכשיו תעסוקה.
חנין זועבי: אתה נכנסת לנושא הזה.
חנין זועבי: אז השאלה לא כמה מציעים, השאלה כמה מנצלים מהתצקיב.
אמנון כהן: כמה יכולים לנצל, בגלל אי עמידה בקריטריונים.
שרון קדמי: אני יכול להתייחס?
אמנון כהן: אתה תחליט מי, אתה ראש המערכת.
שרון קדמי: אני אתחיל ממעונות היום.
שרון קדמי: צר לי לאכזב אותך – 100% ניצול.
שרון קדמי: רגע, כסף שתוקצב – 100% ינוצל.
חנין זועבי: לפריפריה?
שרון קדמי: 100%.
אמנון כהן: תסביר את עצמך.
שרון קדמי: אני מקצה כמעט 100 מיליון שקל לבינוי מעונות יום.
שרון קדמי: אני אוציא 100 מיליון שקל.
שרון קדמי: כשכמעט 80הולך לבינוי, 15 לשיפוץ ולהשכרה, המודל לא הצדיק את עצמו.
שרון קדמי: באמת ניגשו מספר מאד מצומצם של רשויות, נכון, ערביות, שלא עמדו בתנאי הסף.
שרון קדמי: יכול להיות שצריך לשנות את תנאי הסף, נבדוק את זה.
שרון קדמי: אבל 100% ינוצל.
חנין זועבי: כמה רשויות ערביות ניגשו לבינוי?
שרון קדמי: עכשיו אנחנו נמצאים בבחינה.
שרון קדמי: החדר של וועדת המכרזים מפוצץ בארגזים.
חנין זועבי: כמה רשויות ערביות?
שרון קדמי: אני לא יודע להגיד לך.
אמנון כהן: ניגשו, הן רק ניגשו.
שרון קדמי: ניגשו, אני עוד לא יודע להגיד לך מספר.
רן רידניק: אין זוכים עדיין, הוא לא יכול להגיד לך.
רן רידניק: אבל יש כמות מאסיבית של אנשים שניגשו.
שרון קדמי: מאד.
אמנון כהן: כולל המגזר הערבי.
שרון קדמי: עכשיו, בואי אני אגיד לך, אם אני אצטרך עוד כסף, הנה, רן שומע אותי, אני אביא עוד כסף.
שרון קדמי: בסדר?
שרון קדמי: אם אני אצטרך עוד כסף לבינוי, אני אביא עוד כסף לבינוי.
בן עמי: עשיתם סקר לראות איפה חסרים מעונות יום?
שרון קדמי: פה זאת שאלת הביצה והתרנגולת.
שרון קדמי: אתה שואל האם במכרז תל אביב, ששם הביקוש,
בן עמי: מה שחברת הכנסת חוטובלי ביקשה ...
קריאה: יש כמעט 15 שהגישו.
שרון קדמי: מהמגזר.
קריאה: מהמגזר, אני ספרתי.
שרון קדמי: והשאלה שלך היא שאלה טובה, ואני לא יודע לענות לך תשובה חד ערכית, כי בתל אביב ---
אמנון כהן: הוא מהמ.מ.מ זה, בודק וחוקר.
שרון קדמי: אני יודע, אין לי בעיה.
שרון קדמי: בתל אביב ההיצע קטן מהביקוש.
שרון קדמי: זאת אומרת במרכז תל אביב הביקוש למעונות יום הרבה יותר גדול מההיצע.
שרון קדמי: זאת אומרת ששם עקרונית צריך לבנות הכי הרבה, נכון?
אמנון כהן: בתל אביב?
אמנון כהן: למה, שם יש שני ילדים וכלב.
שרון קדמי: הביקוש הכי גדול בתל אביב.
אמנון כהן: אתה אמרת שני ילדים וכלב.
שרון קדמי: ברמת אביב ג' ובצהלה.
רן רידניק: אבל הקרקע יקרה.
אמנון כהן: לכלב צריך מעון?
רן רידניק: גם לכלב יש מעון.
רן רידניק: את זה אנחנו לא מסבסדים כרגע.
חנין זועבי: כי שם עובדות, נשים עובדות שם.
חנין זועבי: בפריפריה הן לא עובדות.
אמנון כהן: אה, עובדות, זו הנקודה.
שרון קדמי: רגע, עכשיו השאלה אם בפריפריה, או נגיד בכפר ערבי – אני קודם אבנה את המעון או קודם אני אחכה שהאישה תצא לעבודה.
שרון קדמי: אז השאלה רגע, יש ביקוש?
קריאה: וגם תחבורה ציבורית.
שרון קדמי: ותחבורה ציבורית.
אמנון כהן: זה תמיד אחד עם השני.
אמנון כהן: אחד כובל את השני.
שרון קדמי: זאת אומרת התשובה היא לא חד ערכית, אבל בהמשך לזה -100% ינוצל ואם צריך, יהיה עוד תקציב.
אמנון כהן: רק אני מבקש, אני חושב שהנושא הזה הוא מאד חשוב.
אמנון כהן: מדובר בילדים במגזר, ולכן אני חושב, צריך להקים צוותים או מישהו מקצועי שילווה את ראש העיר, כי לפעמים בפרוצדורה, בניירות נופלים, ולפעמים חבל.
אמנון כהן: זאת אומרת, לקחת מישהו מקצועי בתחום הזה.
אמנון כהן: לפעמים בא בן אדם אומר, תשמע אני רוצה לקבל תקציב, הוא לא מקבל, אבל הוא לא יודע להגיש בקשה, כי היום בשביל לקבל תקציב, ראיתי איזה יום, תבחינים של משרדי ממשלה – ככה ניירת.
אמנון כהן: צריך רואי חשבון כדי למלא את זה.
אמנון כהן: ולפעמים הוא אומר – מה?
אמנון כהן: אין לי כסף.
שרון קדמי: מכובדי אנחנו, תוך כדי הישיבה, אני כבר אומר לך, הגישו לי 108 רשויות לבינוי.
קריאה: יכול להיות שרשות אחת הגישה כמה פעמים.
שרון קדמי: מוסדות ציבור הגישו מעל, כמעט 140 בקשות.
אמנון כהן: אוקי, אנחנו מבקשים שתראו ---
חנין זועבי: יושב הראש כהן, התוכנית היא לפריפריה.
חנין זועבי: בסופו של דבר הנתון שאנחנו צריכים כמה נוצל בפריפריה, כמה נוצל במרכז.
חנין זועבי: כי התוכנית היא תוכנית ייעודית לפריפריה.
אמנון כהן: בסדר, אחרי שיעברו את המכרזים.
אמנון כהן: תמשיך בשאר הדברים והטענות אדוני, ואנחנו רוצים לסכם את הדיון.
שרון קדמי: בבקשה.
שרון קדמי: לגבי פרנסה בכבוד, תוך כדי הישיבה גם קיבלתי את המספרים, אני יכול להגיד לכם שבפרנסה בכבוד המספרים – נכון להיום השתתפו 1,500 תלמידים, 65% השמה.
שרון קדמי: השנה פעילים 12 קורסים, כ-250 לומדים, שחלקם הגדול יסתיים לקראת סוף השנה.
אמנון כהן: מה עושים אלה שלא השתלבו?
שרון קדמי: אני מניח מנסים להשתלב עוד פעם.
אמיר זועבי: כמה זה מהווה?
שרון קדמי: פרנסה בכבוד?
אמיר זועבי: מבחינת אחוזים, כן.
שרון קדמי: לא, זה העשור שבערסל.
אמנון כהן: איזה אחוזים, של מה אתה מדבר?
שרון קדמי: מבחינת מה?
שרון קדמי: זו תוכנית מאד קטנה ספציפית למגזר החרדי.
אמיר זועבי: במגזר החרדי לגבי האקדמאיים ולגבי דורשי העבודה.
שרון קדמי: 1,000 איש, זה כלום.
אמנון כהן: בווודאי שזה כלום, אבל זה תהליך.
שרון קדמי: זה פרומיל.
שרון קדמי: הלאה.
שרון קדמי: לגבי השאלה של מר זועבי ושל חברת הכנסת זועבי וגם לגבי אדון סעיד.
שרון קדמי: לא יכולתי לצפות לשאלה טובה יותר.
שרון קדמי: אתמול שר התמ"ת ביקר בשפרעם ובטמרה והכריז ---
חנין זועבי: אתה מדבר על אזורי תעשייה?
שרון קדמי: והכריז שבשפרעם מבחינתו, יקום אזור תעשייה מרחבי שמשותף לטמרה ולשפרעם ולכל היישובים שמסביב.
שרון קדמי: אזור תעשייה מרחבי יהנה משורה ארוכה של הטבות, ובכלל זה חוק עידוד השקעות הון, עם שיעור נמוך של 6% אם אני לא טועה של מס חברות.
שרון קדמי: 6%.
שרון קדמי: אין דבר כזה בעולם.
שרון קדמי: עם מענקים, עם משיכה של חברות היי-טק.
שרון קדמי: זאת אומרת זה לא שהממשלה לא עושה את זה.
שרון קדמי: זה ייקח זמן, זה נכון, אבל אם אנחנו נצליח להקים בשפרעם למשל ---
סעיד סאלם: לכמה זמן זה מיועד?
סעיד סאלם: זה ייקח 10 שנים להקים אותו?
סעיד סאלם: 20 שנה להקים אותו?
שרון קדמי: אזור תעשייה מרחבי?
שרון קדמי: חודשים.
סעיד סאלם: אזור תעשייה בנצרת זה כבר 15 שנה ולא מצליחים להקים אותו.
שרון קדמי: תראה, אני מאד אוהב היסטוריה ---
סעיד סאלם: זה לנצרת, זה לא מרחבי.
סעיד סאלם: כשאתה מדבר על מרחבי, אז טוב שתהיה תוכנית וגם אינדיקציה בלוח זמנים.
שרון קדמי: בוא ואומר לך, אני לא היסטוריון.
שרון קדמי: אני מאד אוהב היסטוריה, אבל מה היה בנצרת ב-15 שנים האחרונות לא יעזור לנו לדיון עכשיו.
שרון קדמי: מה שיעזור לי לדיון עכשיו זה הפוטנציאל של 1,200 דונם שראינו בשפרעם.
אמנון כהן: תן לו לסיים.
שרון קדמי: והאמירה של שר התמ"ת הייתה מאד ברורה.
שרון קדמי: ה-1,200 דונם האלה צריכים להיות מנוצלים לאזור תעשייה מרחבי שישרת את כל המרחב.
קריאה: מה התקציב שלכם?
שרון קדמי: כרגע עוד אין תקציב, כי התקציב הוא לא הבעיה.
אמנון כהן: הבירוקרטיה.
שרון קדמי: צודק אדוני.
שרון קדמי: הבעיה היא לאשר תב"עות, זה לייצר תשתית, זה להביא מפעלי עוגן.
שרון קדמי: כי אם יהיה לי אזור תעשייה מרחבי בלי מפעל עוגן, יש בעיה.
אמיר זועבי: בדיוק, זה מה שחשוב.
אמיר זועבי: תן לי להסב תשומת ליבך למשהו.
אמיר זועבי: בעבר הופרשו אזורי תעשייה.
אמיר זועבי: הוקמו אזורי תעשייה, אבל הניצול היה לדעתי מאד גרוע, כי היה חסר מנגנון בקרה מצד הממשלה.
אמיר זועבי: אתה תתפלא שאזורי התעשייה שהוקמו, חלק מהם שווקו למחסנים ושימשו לרשויות מקומיות.
אמנון כהן: ולדיור.
אמיר זועבי: ואפילו יש ---
שרון קדמי: אז ככל שזה תלוי בעבדך הנאמן ובשר התמ"ת זה לא יקרה, כל עוד הם יושבים בתפקיד.
אמיר זועבי: צריך מנגנון בקרה מאד הדוק, אפילו לדעתי צריך לחקור היסטורית על מנת לשפר את האזורים שהוכרז עליהם בעבר.
שרון קדמי: עוד הערה אחת שאשר כתב לי פה בצדק – מסלול תעסוקה – כל מי שהגיש בקשה – קיבל.
שרון קדמי: כל מי שהגיש בקשה – קיבל.
שרון קדמי: ולגבי אזורי תעשייה, אני עדיין לא יכול כמדינה, לחייב מפעל פלוני אלמוני, ללכת למקום X.
שרון קדמי: אם לחבר הכנסת כהן ---
חנין זועבי: לפתות אותו, לא להכריח אותו.
שרון קדמי: או, אז זה חוק עידוד השקעות הון.
אמנון כהן: אז זה מה שאנחנו עושים.
שרון קדמי: אני אומר לו – תלך לפריפריה, תקבל 6% מס חברות.
שרון קדמי: אני אעזור לך במסלול תעסוקה.
אמנון כהן: למשל.
אמנון כהן: זה מה שאנחנו מדברים.
אמנון כהן: לתת לו סוכרייה.
שרון קדמי: אבל אני לא יכול להגיד לו, אני לא יכול לחייב אותו ללכת למקום X.
אמנון כהן: סוכרייה.
אמנון כהן: הכל כלכלי בנוי, מה זה פה אתה יכול להכריח מישהו?
אמיר זועבי: אבל אתה צריך ליזום ולעודד אותו לבוא.
אמנון כהן: אוקי, יש לי ישיבת סיעה.
אמנון כהן: אני רק רוצה לסכם את הדיון החשוב הזה.
אמנון כהן: ראשית, אני רוצה להודות למנכ"ל משרד התמ"ת, ידידי שרון קדמי וכל הצוות המקצועי שלו.
אמנון כהן: אני רוצה להודות למחלקת מחקר שלנו, מ.מ.מ, תודה רבה, באמת אתה תרמת רבות ואתה עוד תמשיך לתרום, כי אנחנו כל פעם נכנסים לנישה חדשה בנושא של תעשייה ותעסוקה.
אמנון כהן: ניכנס למגזרים, נכנס גם לדברים אחרים.
אמנון כהן: הסבו את תשומת ליבי שיש גם בעיה של תעסוקה במגזר הנכים.
שרון קדמי: אנשים מוגבלים.
אמנון כהן: מוגבלים, בכל מיני דברים.
אמנון כהן: אנחנו נראה איך המשרד נערך לנושא הזה.
אמנון כהן: אנחנו דיברנו שהכנת מסמך של מ.מ.מ.
אמנון כהן: בנושא שירות אזרחי.
שרון קדמי: אני אשמח לקבל אותו.
אמנון כהן: אנחנו רוצים לראות כמה שיותר אזרחים נכנסים, כולל במגזר, נכנסים לשירות אזרחי ואיך הוא בנוי.
אמנון כהן: לא רק לתת שירות לאזרח שהוא צריך לתת, לשלב בתוכו כבר אלמנטים של שילוב של תעסוקה או למידה, של הסבה מקצועית כזו או אחרת, הכשרה מתאימה שבגמר של שירות אזרחי, כבר יהיה לו איזה שהוא מקום, אפילו במקום שהוא התנדב בו, יכול להיות שיקלטו אותו בגלל שהוא כבר היה טוב שם ונתתם לו הכשרה מתאימה, כי זו עוד דרך לשלב אותו בחברה.
אמנון כהן: אדוני, אני מודה לכם מאד.
אמנון כהן: אני חושב שאתם עוד לא מגיעים לאוכלוסיות.
אמנון כהן: אני חושב שתעשו איזה שהוא שיתוף פעולה עם האנשים המדהימים האלה שיושבים כאן, שהם באים מהשטח.
אמנון כהן: אם לא תתנגדי, הכנתי מסמך טוב, אם אני אעביר להם את זה, ובאיזה שהוא יום תגידו אתם מי הגופים המקצועיים שיכולים לשבת וללמוד את זה, כי זה מהשטח.
אמנון כהן: אני יכול לתת להם את המסמך שלך?
אמנון כהן: את מסכימה?
חנין זועבי: כן, בטח.
אמנון כהן: אז תעברו על זה.
אמנון כהן: חברת הכנסת זו הנציגה.
אמנון כהן: אם אתם חושבים שיש משהו כפיילוט להקים את הנושא, להראות את זה באמת בשטח איך זה מתנהל.
אמנון כהן: אני מציע גם לחבר אנשים מהשטח.
אמנון כהן: כמו שלקחתם פה גברת נכבדה מהמגזר והיא יודעת איך להגיע לכל דבר, גם במגזר הזה לקחת, ואז להגיע לנישות מסוימות, לעודד, להוציא את האנשים שקשה להגיע אליהם.
אמנון כהן: אלא אם כן האנשים מכירים את עצמם.
אמנון כהן: כמו במגזרים גם אמרתי, למה אמרתי, גם במגזר החרדי יש כל מיני חסידויות, כל מיני חצרות, כל מיני דברים, לכן אני חושב שהקשר עם הקהילות האלה צריך להיות פרטני, עם כל חצר וחצר לגופו של עניין, אתם יודעים איך למצוא את הדברים האלה.
אמנון כהן: יש לכם נציגים נאמנים בכנסת ישראל, שיכולים לסייע, ואני כמובן גם נרתם לעזור לכם.
אמנון כהן: המטרה היא באמת להגיע לפרט, להוציא אותם ממעגל של עוני, להגיע לתעסוקה הולמת וגם לשכר הולם.
אמנון כהן: ולא שבעל ואישה יעבדו והם עדיין יישארו עניים.
אמנון כהן: אנחנו לא רוצים את זה.
אמנון כהן: אנחנו רוצים שאם כבר עשינו את המהלך הזה, אנחנו ניתן להם להתפרנס בכבוד ולתת מענה לילדים שלהם.
אמנון כהן: תודה רבה על ההשתתפות.